กนง.คงดอกเบี้ยที่1.5% สั่งประเมินผลกระทบนโยบายทรัมป์
กนง.มีมติเอกฉันท์คงดอกเบี้ยนโยบายที่ 1.5% เนื่องจากเห็นว่าเศรษฐกิจไทยฟื้นตัวได้ดีขึ้น พร้อมสั่งจับตาความเสี่ยงเงินบาทแข็งและหนี้ด้อยคุณภาพ
8 ก.พ. 2560

กนง.มีมติเอกฉันท์คงดอกเบี้ยนโยบายที่ 1.5% เนื่องจากเห็นว่าเศรษฐกิจไทยฟื้นตัวได้ดีขึ้น พร้อมสั่งจับตาความเสี่ยงเงินบาทแข็งและหนี้ด้อยคุณภาพ
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะลขานุการ คณะกรรมการนโยบายการเงิน (กนง.) แถลงว่า ที่ประชุม กนง.วันนี้ (8 ก.พ.) มีมติเอกฉันท์ให้คงอัตราดอกเบี้ยนโยบายไว้ที่ 1.5% เนื่องจากประเมินว่าเศรษฐกิจไทยฟื้นตัวได้ดีกว่าที่ประเมินไว้จากการประชุมครั้งก่อน แต่เศรษฐกิจยังเผชิญกับความไม่แน่นอนจากต่างประเทศ โดยเฉพาะความไม่แน่นอนจากการดำเนินนโยบายกีดกันทางการค้าของสหรัฐฯ ที่อาจมีการเปลี่ยนแปลง
ขณะที่ อัตราเงินเฟ้อมีแนวโน้มปรับสูงขึ้น โดยเดือนม.ค.เงินเฟ้อทั่วไปอยู่ที่ 1.55% ซึ่งเข้าสูงกรอบล่างของเงินเฟ้อเป้าหมายที่ 1-4% ตั้งแต่เดือนธ.ค.ปีที่แล้ว ทั้งนี้เงินเฟ้อทั่วไปยังออกมาไม่สูงนักแต่การคาดการณ์เงินเฟ้อไปข้างหน้าอาจจะสูงขึ้น ส่งผลให้อัตราผลตอบแทนพันธบัตรปรับสูงขึ้นบ้าง ซึ่งอาจมีผลต่อต้นทุนของภาคธุรกิจที่ระดมทุนจากการออกหุ้นกู้
ด้านภาวะการเงินโดยรวมยังผ่อนคลายและเอื้อต่อการฟื้นตัวของเศรษฐกิจ เนื่องจากสภาพคล่องยังสูงและอัตราดอกเบี้ยยังอยู่ในระดับต่ำ ขณะที่ภาคธุรกิจที่มีวงเงินกู้กับธนาคารพาณิชย์ก็ยังใช้ไม่หมด อย่างไรก็ดี เศรษฐกิจไทยในภาพรวมยังขยายตัวได้ดี จากการส่งออกสินค้าที่เริ่มฟื้นตัวชัดเจนขึ้น และภาคการท่องเที่ยวที่ฟื้นตัวได้เร็วกว่าคาด โดยการใช้จ่ายภาครัฐยังเป็นแรงขับเคลื่อนสำคัญของเศรษฐกิจ ส่วนการบริโภคภาคเอกชนหรือการใช้จ่ายในประเทศ รวมถึงการลงทุนภาคเอกชนยังฟื้นตัวแบบค่อนเป็นค่อยไป
"ความไม่แน่นอนจากเหตุการณ์ในต่างประเทศ ส่งผลให้ค่าเงินบาทปรับแข็งค่าขึ้นบ้างเมื่อเทียบกับสกุลเงินของคู่ค้าคู่แข็งสำคัญ ซึ่งกนง.มองว่าอาจไม่เป็นผลดีต่อการฟื้นตัวของเศรษฐกิจไทยเท่าที่ควร จึงสั่งการให้ธปท.ดูแลเรื่องนี้ด้วย ขณะเดียวกันกนง.ยังให้ติดตามความเสี่ยงที่เพิ่มขึ้นในบางจุด เช่น ความสามารถในการชำระหนี้ที่ด้อยลงของธุรกิจ แต่ยังมองว่าความเสี่ยงจากหนี้เสียงยังจำกัด รวมถึงให้ติดตามดูการผิดนัดชำระหนี้ของตราสารหนี้ภาคเอกชนที่ไม่มีการจัดอันดับความน่าเชื่อถือ และให้ประเมินผลกระทบจากนโยบายของนาย โดนัลด์ ทรัมป์ประธานาธิบดีสหรัฐต่อเศรษฐกิจไทย"นายจาตุรงค์กล่าว